
A Jászapáti Velemi Endre Termelőszövetkezet megalakulása és működése 1949 és 1965 között

Dolgozatomban dédszüleim történeteit, régi termelőszövetkezeti tagok visszaemlékezéseit, illetve Jászapátin fellelhető dokumentumokat felhasználva szeretném bemutatni az 1950- és 60-as évek kollektivizálási hullámának hatásait és következményeit. Kezdetben, miután a Jászság nem rendelkezett felosztható nagybirtokokkal, a felosztható földek száma igen csekély volt. Éppen ezért a megélhetés nem volt egyszerű. A gazdálkodás feltételei nem voltak biztosítva, mivel a termeléshez szükséges eszközök/állatok aránytalanul álltak rendelkezésre. Hipotézisem középpontjában azt a témát dolgoznám fel, mely szerint az aránytalan gazdálkodási feltételek ellenére a lakosság képes volt az összefogásra, és kilábalni a korszak nehézségeiből, melyet a már említett dokumentumok segítségével szeretnék igazolni. Ebben az időszakban (1949) a lakosság 54%-a mezőgazdaságból élt magántermelőként. Dolgozatom az ez utáni időszakra fókuszál, mivel ekkor a gazdálkodók összefogásba kezdtek, és az 1950-es évek elején megalapították az első három termelőszövetkezetet: Alkotmány, Kossuth, Velemi, majd 11 évvel később a továbbiakat: Zöldmező, Új Élet. Az általam körül fogott időszakban be szeretném mutatni a megalakulásuk előzményeit, körülményeit, illetve a működésüket követő gazdasági átalakulásokat. Ez időtartam alatt hatalmas nagyüzemi táblák alakultak ki, a tanyákat felszámolták, illetve jelentős belvízrendezés indult meg a szikes talajok művelésre való bevonására. A termelőszövetkezetekben az átlagjövedelem növekedett illetve megindult egy fokozatos áttérés a munkaegységről a készpénzfizetésre. Ha az említett időszakot összefoglaljuk, látható lesz, hogy kezdetben a parasztság sorsa rendkívül nehéz volt, mindenki a saját földjéhez ragaszkodott, de mégis az összefogás erejével felül tudtak emelkedni a korszak nehézségein és a régi hagyományokon, megtapasztalták a közös gazdálkodás előnyeit.



